**Ca marea zbuciumată**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De-ar fi să mor să nu mă uiți, minune,

La cap să-mi scrii cu rimă-mbrățișată,

Să simt aroma ta încă o dată

Și dacă după moarte se va spune

Că n-am iubit, nu-ți apleca urechea

În fața valurilor fără nume,

Doar să-mi citești sonetele postume

Și ai să știi că tu mi-ai fost perechea,

Că te-am dorit ca marea zbuciumată

Când vrea să evadeze spre înalturi,

Dar se strivește-n spume de bazalturi

Și-apoi se-ntoarce-n matcă descălțată.

- De-ar fi să mor să n-asculţi cum se stinge

În pieptul meu şi ultima bătaie

A inimii ce altadat’ războaie

A îmblânzit... Iar de-o să vezi că ninge

Să-mi pui un vis fierbinte peste umeri,

Iar giulgiul meu brodează-l cu magnolii

Că te-am iubit suprem, fără orgolii,

Mai ştii cândva te-am învăţat să numeri

Secunde cu intensă pasiune,

Promite-mi să nu guşti din lacrimi sarea

Ci să te-ntorci pe plaje-aşa cum marea

M-ar rechema din alte vieţi... “Minune”!

Ioan Grigoraș Liliana Trif